
Travbyen tager næste skridt med nye boliger og mobilitetshus
To nye byggefelter er på vej i Travbyen. Det ene skal rumme mikroboliger, fællesfaciliteter og parkering, mens det andet bliver et mobilitetshus med parkering, fællesfunktioner og et grønt taglandskab. Begge byggerier får markante placeringer og bliver synlige elementer i mødet med Travbyen og Billund.
Udviklingen af Travbyen fortsætter nu med to nye byggefelter, som på hver sin måde skal bidrage til hverdagslivet i det nye kvarter i Billund.
I Travbyens sydvestlige hjørne ved International School of Billund opføres byggeriet med navnet Trappen. Det kommer til at indeholde 56 mikroboliger til unge samt fælleshus med fælleskøkken, vaskeri og et værksted, hvor beboerne eksempelvis kan reparere cykler. I stueetagen kommer desuden 72 parkeringspladser forbeholdt Travbyens beboere. Bygningen får en synlig placering ved Vejlevej og bliver med sit særlige arkitektoniske udtryk en del af ankomsten til Travbyen.
I Travbyens sydøstlige hjørne opføres et mobilitetshus, der får navnet Bjerget. Første fase får 336 parkeringspladser, men huset er planlagt, så kapaciteten kan udvides i takt med udviklingen af Travbyen. På taget etableres et grønt landskab med stier, beplantning og steder til leg, ophold og fordybelse, mens huset blandt andet skal rumme depotrum, byttebørs og faciliteter, der understøtter forskellige former for fællesskab og mobilitet. Ind mod Travbyen trapper bygningen ned som et bjerglandskab, mens facaden mod de omkringliggende veje er udformet med inspiration fra et bjergmassiv. Med sin placering ved rundkørslen mellem Vejlevej og Nordmarksvej får bygningen samtidig en markant placering ved to af de større indfaldsveje til Billund. 
Byggerierne viderefører flere af principperne fra Travbyens første byggefelter, blandt andet trækonstruktioner og brug af naturbaserede materialer til isolering. Grundet de tekniske og brandmæssige krav, der gælder for parkeringshuse, indgår der dog langt mere beton end i de første byggefelter. Der bliver dog samtidig anvendt en række genbrugte materialer i byggeriet, blandt andet vingetegl og radiatorer fra et tidligere LEGO® byggeri samt massive bøgetræsgulve fra en nedrivning i Gellerupparken. 
En sammenhængende bydel 
Sammen med Billund Kommunes opførelse af en daginstitution i Travbyen, markerer de to byggefelter næste fase i udviklingen af Travbyen med flere boligformer og fællesfunktioner samt infrastruktur, der skal understøtte livet i bydelen. Project Director i Travbyen, Christian Nørgaard siger:
”Med Trappen og Bjerget tager vi næste skridt i udviklingen af Travbyen. Ambitionen er, at de to byggerier både skal løse konkrete behov for beboerne i hverdagen og samtidig vil bidrage til at skabe en sammenhængende bydel med plads til at dyrke fællesskabet og det sociale liv på flere forskellige måder.”
Begge byggerier forventes færdige ultimo 2027.
	Fakta om de nye byggerier
Trappen: 
Indeholder 56 boligmoduler, heraf 50 deleboliger til to personer, 4 parboliger og 2 handicapboliger. Desuden fælleshus med to fælleskøkkener, vaskeri og værksted. 
Der etableres 72 parkeringspladser i mobilitetsetagen, som er forbeholdt Travbyens beboere. 
Tegnestuen Vandkunsten er arkitekt, Artelia er rådgivende ingeniør og BOGL er landskabsarkitekt.
Forventet færdiggørelse: ultimo 2027.

Bjerget: 
336 parkeringspladser i første fase, med mulighed for udvidelse. Pladserne er forbeholdt beboer- og gæsteparkering. 
Der kommer ladefaciliteter ved 50% af pladserne, mens resten forberedes til senere etablering. 
Bjerget rummer blandt andet også byttebørs, depotrum og rekreative arealer på taget. 
Arkitekten er JAJA Arkitekter, mens rådgivende ingeniør er Søren Jensen Rådgivende Ingeniører. Rama Studio har tegnet bjergmassiv-grafikken. 
Forventet færdiggørelse: ultimo 2027.



Om KIRKBI A/S
KIRKBI A/S er holdingselskabet for LEGO Koncernen og andre virksomheder ejet af familien Kirk Kristiansen. Med et formål om at skabe en bedre fremtid for børn har KIRKBI forpligtet sig til at geninvestere fremtidige indtjening fra LEGO Koncernen og andre aktiviteter i at opbygge virksomheder inden for tre forretningsområder: LEGO Holding, KIRKBI Education og KIRKBI Climate. Med udgangspunkt i de værdier og principper, der har været retningsgivende for LEGO® brandet i generationer, engagerer KIRKBI sig aktivt i virksomhederne med det langsigtede perspektiv, der er nødvendigt for at gøre en varig forskel.
Om Travbyen
Travbyen er et byudviklingsprojekt i Billund, udviklet af KIRKBI i samarbejde med Billund Kommune, med ambitionen om at vise, hvordan man kan bygge i stor skala med markant lavere klimaaftryk – uden at gå på kompromis med funktionalitet, arkitektur eller livskvalitet. Projektet omfatter et samlet areal på 220.000 m², hvoraf 100.000 m² opføres som bebyggelse med boliger, mindre erhverv, daginstitution, fællesfaciliteter og parkeringshuse samt det rekreative byrum Playline. Når Travbyen står færdig, vil området rumme ca. 550 boliger. 

